Author: administrator
Last saved by: jpasnisinova
Company: Abyss

Predkladacia správa

Materiál Pravidlá financovania finančných opráv z nezrovnalostí zistených Európskou komisiou, Európskym dvorom audítorov alebo národnými orgánmi Slovenskej republiky v rámci predvstupových fondov PHARE, ISPA, SAPARD, Prechodný fond a povstupových fondov Štrukturálnych fondov, Kohézneho fondu a Európskeho fondu pre rybné hospodárstvo predkladá podpredseda vlády a minister financií na základe bodu C.2 uznesenia vlády SR č. 299 z 11. mája 2011.
 
Predkladaný materiál vychádza z existujúcej právnej a metodickej úpravy v oblasti vykonávania finančných opráv na národnej úrovni a je vypracovaný v súlade s právne záväznými aktmi Európskej únie (ďalej aj „EÚ“) a všeobecne záväznými právnymi predpismi Slovenskej republiky (ďalej aj „SR“). Predstavuje zároveň komplexnú úpravu postupov a opatrení, ktoré sa uplatňujú v súvislosti s finančnými opravami ako aj najdôležitejšími opatreniami prijatými po vzniku nezrovnalosti zo strany zodpovedných inštitúcií EÚ a subjektov zapojených do implementácie príslušných fondov EÚ v SR. 
 
Cieľom materiálu je rámcovo zhrnúť základné východiská a stanovené pravidlá systému vykonávania finančných opráv v rámci predvstupových fondov EÚ (Prechodného fondu, PHARE, ISPA a SAPARD), Štrukturálnych fondov a Kohézneho fondu v rámci programového obdobia 2004 - 2006, 2007 - 2013 a Európskeho fondu pre rybné hospodárstvo v podmienkach Slovenskej republiky. Materiál zároveň obsahuje finančnú a vecnú analýzu v minulosti už vykonaných finančných opráv na základe vykonaných auditov EK/EDA s vyčíslením finančného dopadu na všeobecný rozpočet EÚ a štátny rozpočet SR.
 
Materiál sa predkladá s rozporom, ktorý nebol odstránený v plnom rozsahu na rokovaní ministra financií a ministra pôdohospodárstva rozvoja vidieka. Na základe záverov z rozporového konania s Ministerstvom pôdohospodárstva a rozvoja vidieka SR vypracovalo Ministerstvo financií SR analýzu porovnania mechanizmu riešenia finančných opráv v rámci iných členských krajín EÚ, ktorá tvorí prílohou tohto materiálu. Na základe výsledkov tejto analýzy možno konštatovať, že komparácia systémov nastavených v ostatných členských štátoch potvrdzuje opodstatnenosť existujúceho nastavenia systému financovania finančných opráv v Slovenskej republike vzhľadom na skutočnosť, že s výnimkou Veľkej Británie sedem ďalších členských štátov EÚ uplatňuje obdobný systém ako Slovenská republika.
Predkladaný materiál nemá vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie a informatizáciu spoločnosti.